钦定古今图书集成/明伦汇编/闺媛典/第115卷 > 题天台三节传后 明宋濂
## 钦定古今图书集成/明伦汇编/闺媛典/第115卷 > 题天台三节传后 明宋濂

余修《元史》时，天台以三节妇之状来上，命他史官具
槁亲加删定，类入《烈女传》中，奉诏刻梓行世。先是会
稽杨廉夫为之作传，其事颇多于史官。盖国史当略，
私传宜详，其法则然也。近与台士游，尝询之，则廉夫
所载犹有阙遗者，因摭其言补之。杜思娶沈，沈生
三女及子勤而死。继室宗媛，秘书丞陶谊，女兄也。生
一女思。亦亡。宗媛弃膏沐弗御。上奉七十之姑，获
其驩心；下视沈之子女，不翅若亲育。十八年间，悉毕
其婚姻。岁丁未九月壬寅，台城陷，火焰烛天。宗媛护
姑柩，不忍他适，为兵所絷，驱之行。宗媛不从。兵怒，剚
刃于颈，深入二寸馀，不见血而没。濒死无他言，惟念
勤不置，曰：“勤苟不存，吾尚何望哉！”宗媛妹宗婉归周
本，亦同日死于水。谊妇王淑见事急，抱其子名长已者属傅母曰：“持以归其父，长已存，吾不死矣。”乃被发
乱走。明日事定，求之不得。淑见梦媵人曰：“吾义不辱
身，赴南邻杜氏井死矣。所怀簪珥亦投其中，可闻汉
生知之。”汉生，其夫字也。媵人以告，黎明觅之，皆在焉，
实十月乙巳也。然人之受刃无血者，宗媛则以之淑。
虽死，其精灵犹能动物不乱。是知贞节之女，其超绝
诚与常人殊。荐绅家相訾嗷者，辄斥曰：“女子妇人。”女
子妇人犹有是。呜呼！